Euroopanmarjakuusi

Euroopanmarjakuusi eli marjakuusi (Taxus baccata) on lähinnä Euroopassa kasvava ainavihanta, myrkyllinen havupuu. Kooltaan se on elinalueesta riippuen pensaasta suurehkoksi puuksi venyvä kasvi, jolle tunnusomaista ovat kampamaisesti oksiin sijoittuneet neulaset ja punaiset, marjaa muistuttavat kävyt. Suomessa euroopanmarjakuusi kasvaa luonnonvaraisesti ainoastaan Ahvenanmaalla, jossa se on rauhoitettu laji. Koko kasvi on tappavan myrkyllinen ihmiselle ja monille eläimille.

 Ulkonäkö ja koko 
[[Tiedosto:Cleaned-Illustration Taxus baccata.jpg|thumb|vasen|180px|Euroopanmarjakuusi kuvattuna Otto Wilhelm Thomén teoksessa Flora von Deutschland, Österreich und der Schweiz (1885).]]
Euroopanmarjakuusi on Suomessa 1–8 metriä korkea pensas tai joskus puu, mutta etelämpänä se saattaa kasvaa parikymmenmetriseksi ja paksuksi puuksi.Ranta 1997, s. 256. Nuori haararanka on väriltään harmaanvihreä, oksat ovat tiheässä. Silmusuomut ovat tylppiä ja litteäselkäisiä. Kampamaisesti sivulle siirottavat neulaset ovat lyhytruotisia, 10–30 mm pitkiä, 2–3 mm leveitä, litteitä ja lyhytotaisia. Väriltään ne ovat päältä tummanvihreitä, alta vaaleanvihreitä tai joskus harvoin kellanvihreitä. Uudet vuosikasvaimet ovat oranssinsävyiset. Neulasten alapinnalla on kaksi kellanvihreää ilmarakojuovaa. Yksineuvoiset, hyvin pienet kukat ovat yksittäin. Euroopanmarjakuusi on kaksikotinen eli hede- ja emikukat sijaitsevat eri yksilöissä. Kukat ovat kehättömiä; hedekukka on moniheteinen, emikukassa on yksi siemenaihe. Euroopanmarjakuusi kukkii Suomessa kesäkuussa. Siemen on 6–7 mm pitkä, kärjestä avoimen, punaisen ja mehevän siemenvaipan ympäröimä marjakäpy. Siemen kypsyy kukintavuonna.Retkeilykasvio 1998, s. 62.Suomen puu- ja pensaskasvio 1992, s. 92. Linnut syövät marjamaisia käpyjä mielellään, mikä auttaa lajia leviämään uusille kasvupaikoille. Lintujen ruoansulatuksen läpi kulkeneet siemenet itävät tavallista nopeammin.Ålands flora 2010, s. 108.

Euroopanmarjakuusi on hyvin pitkäikäinen puulaji. Englannissa sen tiedetään saavuttaneen noin 2000 vuoden iän.

 Levinneisyys 
Euroopanmarjakuusta tavataan suurimmassa osassa Länsi- ja Keski-Eurooppaa, mutta levinneisyysalue on hyvin laikuttainen. Sitä kasvaa Pyreneiden niemimaalta Kreikkaan, Romaniaan, Puolaan ja Baltian maihin, pohjoisessa Skandinavian eteläosiin ja Britteinsaarille. Kaukasuksen alueella ja Iranissa lajilla on erillisiä esiintymiä. Lisäksi euroopanmarjakuusta kasvaa myös Pohjois-Afrikassa Tunisiasta Marokkoon, sekä Atlantin ulkosaarilla kuten Madeiralla ja Azoreilla.

Suomessa euroopanmarjakuusta kasvaa luonnonvaraisena ainoastaan Ahvenanmaalla, varsinkin maakunnan koillis-, kaakkois- ja lounaisosissa. Useimmat esiintymät ovat pienillä saarilla. Laji rauhoitettiin siellä jo vuonna 1925.Ålands flora 2010, s. 108–109. Puu on Suomessa luokiteltu silmälläpidettäväksi lajiksi.

Vuosituhansia sitten, ilmaston ollessa nykyistä lämpimämpi marjakuusia kasvoi myös syvällä manner-Suomessa. Viimeisetkin esiintymät katosivat sieltä viimeistään "pienen jääkauden" aikoihin. Suomen kielessä oli omaperäinen nimitys marjakuuselle, jonka muotoja eri murteissa olivat muun muassa juka ja jukko. Muistumina marjakuusista näitä sanoja on jäänyt joihinkin paikannimiin.

 Elinympäristö 
Euroopanmarjakuusta kasvaa tuoreissa, keski- ja runsasravinteisissa havu-, lehti- ja sekametsissä. Ahvenanmaalla euroopanmarjakuusi kasvaa meren läheisyydessä olevissa lehtomaisissa kangasmetsissä. Lajia pidetään kalkinsuosijana. Euroopanmarjakuusi on Ahvenanmaalla levinneisyysalueensa pohjoisrajoilla ja saattaa kärsiä pahoin kovina pakkastalvina. Uudeksi uhaksi lajille on Ahvenanmaalla ilmennyt 1980-luvulta lähtien metsäkauriit, jotka ovat immuuneja kasvin myrkylle ja syövät mielellään matalia euroopanmarjakuusen taimia ja pensaita. Luonnonsuojelualueilla kasvustoja onkin jouduttu suojaamaan aitauksilla tuhojen estämiseksi.Ålands flora 2010, s. 109.

 Käyttö 
Euroopanmarjakuusi on hyvin vanha hyötykasvi, jota on käytetty moniin tarkoituksiin. Sitkeästä, mutta erittäin kovasta puuaineksesta on tehty muun muassa jousen kaaria sekä erilaisia soittimia, kuten luuttuja. Puusepät ovat aina arvostaneet tummanpunaruskeaa ydinpuuta erittäin paljon, ja sitä onkin kutsuttu "Saksan eebenpuuksi". Ydinpuuta käytetään edelleen intarsioiden tekemiseen. 

Euroopanmarjakuusta kasvatetaan koristepensaana ja -puuna. Viljelylajikkeita ovat esimerkiksi pystyhaarainen Taxus baccata 'Fastigiata' eli pylväsmarjakuusi ja pensasmainen Taxus baccata 'Adpressa Variegata'.

Hyvin myrkyllisenä, mutta pitkäikäisenä kasvina euroopanmarjakuusta on pidetty sekä kuoleman että kuolemattomuuden symbolina. Sen tuoreita oksia onkin käytetty hautaseppeleissä. Kasvista tehtyä myrkkyä on puolestaan käytetty nuolenkärjissä sekä myrkkysyötteihin metsästyksessä.

 Myrkyllisyys 
Euroopanmarjakuusen kaikki osat siemenvaippaa lukuun ottamatta ovat myrkyllisiä. Kasvi sisältää muun muassa taksiinia (C35H47NO10), joka on ihmiselle ja monille muille eläimille, kuten hevosille, tappavan myrkyllistä. Jo 500 grammaa neulasia tiedetään tappaneen hevosen alle tunnissa. Myös ihmisten tiedetään kuolleen euroopanmarjakuusesta saatuun myrkytykseen pahimmissa tapauksissa muutamassa tunnissa. Myrkytysoireet vaativat nopeaa lääkärinhoitoa. Euroopanmarjakuusen kuorta on kuitenkin voitu hyödyntää lääketieteessä eristämällä siitä taksolia, jolla sanotaan olevan kasvaimia estävää vaikutusta.Suomen terveyskasvit 1982, s. 296, 330.

 Lähteet 
 Ranta, Pertti: "Euroopanmarjakuusi". Teoksessa Uhanalaiset kasvimme. Toim. Ryttäri, Terhi & Kettunen, Taina. Suomen ympäristökeskus, Helsinki 1997, s. 256.

 Leena Hämet-Ahti ym. (toim.), Retkeilykasvio, Helsinki : Luonnontieteellinen keskusmuseo, kasvimuseo, 1998 
 Suomen puu- ja pensaskasvio. Toim. Hämet-Ahti, Leena ym. 2. uudistettu painos. Dendrologian seura – Denrologiska Sällskapet r.y., Helsinki 1992.
 Suomen terveyskasvit. Luonnon parantavat yrtit ja niiden salaisuudet. Toim. Huovinen, Marja-Leena & Kanerva, Kaarina. Oy Valitut Palat – Reader's Digest Ab, Helsinki 1982.
 Ålands flora. Toim. Hæggström, Carl-Adam & Hæggström, Eeva. 2. laajennettu p. Ekenäs Tryckeri, Ekenäs 2010.

 Viitteet 

 Aiheesta muualla 
 Laji.fi: Euroopanmarjakuusi (Taxus baccata)
 Kasviatlas 2018: Euroopanmarjakuusen (Taxus baccata) levinneisyys Suomessa
 Pinkka – Lajituntemuksen oppimisympäristö: Euroopanmarjakuusi (Taxus baccata) 
 Luontoportti: Marjakuusi (Taxus baccata)
 Arboretum Mustila: Euroopanmarjakuusi (Taxus baccata) 
 Den virtuella floran: Idegran (Taxus baccata) 
 PubChem: Taxine 
 Centre for Agriculture and Biosciences International (CABI): Taxus baccata (English yew) 

Luokka:58.41 Puut, pensaat
Luokka:Marjakuuset
Luokka:Myrkylliset kasvit
Luokka:Seulonnan keskeiset artikkelit
Luokka:Suomessa uhanalaiset lajit